ALEGERILE DIN UCRAINA ÎN VIZIUNEA ANALIŞTILOR POLITICI

· Percepţia comună despre Ucraina este că preşedintele şi guvernul cu orientare reformistă eşuează să aplice măsuri de reformă datorită unui parlament recalcitrant, dominat de comunişti. Adevărul este puţin mai complicat, cu reformişti şi antireformişti suficient de egal răspândiţi. 

· David Snelbecker de la Harvard Institute for International Development, filiala din Kiev, consideră că “principala problemă în Ucraina nu este opoziţia la reformă, ci dezorganizarea”. 

· De exemplu, una dintre probleme este că preşedintele, Consiliul de miniştri şi parlamentul pot fiecare să emită legi, care de multe ori se contrazic între ele. 

· Altă problemă derivă din sistemul politic ucrainean care este insuficient dezvoltat. 

· Acesta este motivul pentru care alegerile actuale se desfăşoară folosind alt sistem electoral, care temporar va dezavantaja partidele mici de centru, dar va ajuta dezvoltarea unui sistem democratic de partide. 

· În prezent, deputaţii ucrainieni reprezintă circumscripţii separate, unde au trebuit să câştige peste 50% din voturile exprimate. Parlamentul are mulţi independenţi, care votează după interese de moment, nefiind supuşi unei strategii sau discipline de partid. De aceea, votul parlamentului a fost de multe ori contradictoriu, oscilând între atitudini conservatoare şi reformatoare. Legile importante, atunci când au trecut de parlament, au necesitat negocieri îndelungate şi uneori ameninţări ale preşedintelui Kucima cu referendumul. 

· Conform noii legi electorale, jumătate din cele 450 de locuri vor fi alocate în sistem majoritar, primul candidat fiind declarat învingător, renunţându-se la bariera de 50%. Cealalată jumătate va fi aleasă după un sistem proporţional, alegătorii optând pentru partide şi nu pentru persoane. Pragul de intrare în parlament este de 4%. În felul acesta se încurajează fuziunea partidelor şi dezvoltarea platformelor politice distincte. 

· Pe termen scurt, partidele mici, din centrul spectrului politic fragmentate în 15 partide, vor pierde locuri în alegerile din 29 martie. 

· Comuniştii, socialiştii şi agrarienii vor câştiga, adunând probabil 170 de locuri comparativ cu cele 130 pe care le deţin în prezent. De asemenea vor câstiga şi partidele de dreapta, cum este RUCH, dar nu aşa de mult, dat fiind votul puternic al pensionarilor. 

· Speranţele reformiste se bazează pe faptul că majoritatea candidaţilor promit reforme şi că se aşteaptă să fie un aflux de oameni de afaceri în parlament. Ei contează pe o treime din locurile alocate individual. 

· O surpriză în peisajul politic al Ucrainei pare să fie Partidul verzilor, care în mod tradiţional are orientare de stânga, dar cel ucrainean este mai degrabă un partid de centru sau centru dreapta. Într-o ţară traumatizată de episodul tragic Cernobîl, simbolul ecologist are şanse serioase de succes şi reprezintă un moment de inspiraţie pentru iniţiatori. Partidul verzilor atacă moştenirea industrială sovietică neprofitabilă şi poluantă şi propune o politică economică bazată pe principiile social-liberale şi ecologice. Subliniază rolul clasei mijlocii şi pledează pentru renaşterea instinctelor antreprenoriale ale populaţiei. Partidul verzilor sperijină proprietatea privată asupra pământului. 

· Ultimul sondaj (11 martie 1998) îi plasează favorabil pe locul 2 după comunişti cu 10,4% dintre opţiunile de vot. Comuniştii conduc detaşat cu 23,8%. Urmează pe locul 3 RUCH cu 9,5% şi apoi Partidul Social Democrat Unit al fostului preşedinte Leonid Kravciuk` cu 7,1%, coaliţia dintre Partidul socialist şi Partidul ţărănesc cu 6,2%, Grupul Hromada, al fostului prim ministru Pavlo Lazarenko şi oponent acum al lui Kucima cu 4,8%, Partidul socialist progresiv cu 3,8% şi Partidul democratic popular apropiat preşedintelui Kucima cu 3,2%. 

· Ca de obicei votul este divizat între partea de vest a Ucrainei, unde naţionaliştii şi în general partidele de dreapta au mai multă trecere şi partea de est, populată de etnicii ruşi şi ucrainienii cu simţ naţional mai temperat care preferă partidele de orientare de stânga. 

· Scorul general este favorabil însă stângii deoarece populaţia este sărăcită şi dezamăgită de performanţele tranziţiei. Într-un sondaj recent 57% dintre votanţi ar sprijini un candidat sau un partid politic care să propună admiterea Ucrainei în Uniunea Rusia-Bielarusia ceea ce oferă o imagine destul de elocventă privind sentimentele populaţiei. 

· Una din temele majore ale alegerilor în tot spaţiul CSI, temă care va fi exersată şi în Ucraina, este cum să obţii un parlament cu nuanţe cât decât de dreapta în condiţiile unui electorat în majoritate de stânga. 

· Alegerile parlamentare din Ucraina sunt şi o repetiţie majoră pentru alegerile prezidenţiale din toamnă, mult mai importante căci în modelele democratice din Ucraina ca şi din Rusia decretele preşedintelui domină voinţele parlamentelor.

